બપોરની વેળાએ ડાયરો ડેલીએથી જમવા ઊભો થાય. કાઠી- સંસ્કૃતિમાં શ્રી જીલુભાઈ ખારચે નોંધ્યું છે કે, ઓરડામાં આકળિયુ નાખવામાં આવે, વાઘનખના પાયાવાળા પિત્તળના જડતર- ઘડતરવાળા બાજોઠ મૂકાય, પિત્તળની બશેરની પડઘી મૂકાય જેની ફરતી ઝરમરની પાંદડિયું હોય. પડઘી ઉપર કાંસાની તાંસળી મૂકાય. કાંસાનું વાસણ આરોગ્ય માટે ઉપકારક મનાયું છે. જમતા હોય ને દુશ્મન આવી જાય તો પડઘીનો ઉપયોગ દુશ્મનને મારવામાં કામ લાગે. બળધુઈના દરબારગઢમાં બહારવટિયા મામંદ જામને પડઘીથી પતાવી દીધેલો. જમતા જમતા પગને આરામ મળે એ માટે ઢીંચણિયું પણ મૂકાય. ઢીંચણિયું વાપરવા પાછળ આયુર્વેદિક સમજ પણ સમાયેલી છે. જમતી વખતે ઢીચણિયું ડાબા પગના ઢીંચણ નીચે રાખો તો જમણી સૂર્યનાડી શરૂ થાય અને જમણી બાજુ મૂકો તો ચંદ્રનાડી શરૂ થાય. ઘનપદાર્થ જેમ કે દૂધપાક, બાસુંદી, લાડુ, અરીહો અને મિષ્ટાન્ન જમવામાં સૂર્યનાડીનો ઉપયોગ થાય જેથી બધું પચી જાય. ખાલી દૂધ, દહી કે પ્રવાહી પીવામાં ચંદ્ર નાડી શરૂ કરાય જેથી પ્રવાહી હજમ થઈ જાય.